סטיב ויטקוף

סטיבן צ'ארלס "סטיב" ויטקוף (באנגלית: Steven Charles "Steve" Witkoff; נולד ב־15 במרץ 1957) הוא איל נדל"ן, משפטן ודיפלומט יהודי־אמריקאי. שליחו המיוחד של נשיא ארצות הברית, דונלד טראמפ, לענייני המזרח התיכון.

 ראשית חייו 
ויטקוף נולד ב בניו יורק שבארצות הברית למשפחה יהודית וגדל בעיירות בולדווין הארבור (Baldwin Harbor) ואולד וסטברי (Old Westbury) בלונג איילנד. בנם של מרטין, יצרן של מעילי נשים, ולויס ויטקוף. למד משפטים באוניברסיטת הופסטרה .

 קריירה 
לאחר סיום לימודיו ב־1983 עבד במשרד עורכי דין דרייר אנד טראוב, ואחד מלקוחותיו היה דונלד טראמפ.

 נדל"ן 
ב־1985 עבר לענף הנדל"ן. הוא שיתף פעולה עם עו"ד לורנס גלוק ממשרד דרייר אנד טראוב שבו עבדו, וביחד הקימו את חברת Stellar Management. הם רכשו בניינים זולים בשכונת וושינגטון הייטס במנהטן. הוא צבר פורטפוליו קטן של בניינים ובשנת 1995, הוא התרחב למנהטן תחתית, וקנה מספר בנייני משרדים זולים. בשנת 1996, הוא השיג מימון מהבנק קרדיט סוויס פירסט בוסטון  לרכישת מיידן ליין 33, מגדל בן 27 קומות שתוכנן על ידי פיליפ ג'ונסון. עד מהרה התפתחה מערכת יחסים קרובה עם קרדיט סוויס פירסט בוסטון וויטקוף רכש נכסים נוספים – בדרך כלל תוך שימוש במעט מאוד מכספו – כולל בניין דיילי ניוז  המפורסם.

בשנת 1998 רכש ויטקוף עם שותפו, רובי שראן, את בניין וולוורת' תמורת 137.5 מיליון דולר, והוא הרחיב את תיק ההשקעות שלו כדי לכלול רכישות נדל"ן בשיקגו, דאלאס ופילדלפיה. בשנת 1998 בוטלה ההנפקה המתוכננת של החברה שלו עקב קריסת שוק הנדל"ן, וויטקוף וגלוק פירקו את השותפות. גלוק לקח את נכסי המגורים וויטקוף את בנייני המשרדים. ויטקוף הקים את קבוצת ויטקוף והתרחב לבנייה למגורים ושיקום. הונו מוערך בכ־500 מיליון דולר, והוא מחזיק נכסים בלונדון, מיאמי וניו יורק.

בשנת 2013 רכש ויטקוף את מלון פארק ליין היוקרתי בניו יורק יחד עם איש העסקים המלזי ג'ו לואו, תמורת 654 מיליון דולר. התוכנית המקורית להפוך את המלון למגדל דירות יוקרה לא יצאה לפועל בגלל הצפה של השוק באזור. העסקה הסתבכה כאשר לואו נחשד במעילה של מיליארדים בכספי קרן העושר של מלזיה. ב-2017 הורה משרד המשפטים האמריקני לוויטקוף ולשותפיו למכור את הנכס. לאחר שלא הצליח למכור את המלון בסכום המבוקש של מיליארד דולר, נאלץ ויטקוף לקחת הלוואה על סך 615 מיליון דולר ב-2019.

ג'ואי אללהאם, יהודי ממוצא סורי ששימש כלוביסט של ממשלת קטר, הציג את ויטקוף לאנשי קרן ההשקעות הממשלתיות של קטר והמליץ להם להשקיע בפרויקטים שלו כדי לצבור השפעה בקרב קובעי מדיניות יהודים וקרובים לנשיא טראמפ. ב-2017 נפגש ויטקוף עם נציגים בכירים של קטר במנהטן, בהם אחיו של אמיר קטר, יחד עם בנו אלכס.

ב-2022, בין שתי הכהונות של טראמפ בבית הלבן, קרן נדל"ן של אפולו שממומנת בחלקה על ידי קטר שיתפה פעולה עם ויטקוף במימון פרויקט מגורים יוקרתי בברוקלין. באוגוסט 2023, קרן ההשקעות של ממשלת קטר רכשה מוויטקוף את מלון פארק ליין תמורת 623 מיליון דולר.

בספטמבר 2025 פרסם העיתון "ניו יורק טיימס" כי במקביל לתפקידו הדיפלומטי במזרח התיכון, שני בניו של ויטקוף – אלכס וזאק – פעלו לגייס מיליארדי דולרים מקרנות ממשלתיות בקטר, איחוד האמירויות וכווית. לפי התחקיר, אלכס ויטקוף הציג למשקיעים הערבים תוכנית השקעות עם פוטנציאל רווחים של מאות מיליונים שיועברו ישירות לחברת ויטקוף. במקביל דווח כי אלכס ביקש לגייס מהקטרים כ-4 מיליארד דולר לקרן ייעודית להשקעות נדל"ן בארצות הברית. בתגובה לתחקיר, דוברת מטעם משפחת ויטקוף הכחישה את הטענות.

 פוליטיקה 
ממוזער|204x204 פיקסלים|ויטקוף עם מארק פוגל, אזרח אמריקאי שהיה כלוא ברוסיה ושוחרר בעסקת חילופי שבויים, פברואר 2025
ביולי 2024 נשא ויטקוף נאום בלילה הרביעי של הוועידה הלאומית הרפובליקנית, שם דיבר על ידידותו הקרובה עם טראמפ. ב־15 בספטמבר 2024, בזמן ששיחק גולף עם דונלד טראמפ במועדון הגולף הבין־לאומי בווסט פאלם ביץ' שבפלורידה, אירע ניסיון התנקשות בחייו של טראמפ.

בנובמבר 2024 נבחר ויטקוף על ידי הנשיא הנבחר של ארצות הברית, דונלד טראמפ, לעמוד בראש הוועדה המכוננת שלו בנשיאותו השנייה הקרובה, יחד עם קלי לפלר. הוא נחשב לפרו־ישראלי, ומינויו נתפס כחיזוק הקשר בין ארצות הברית לישראל.

 השליח המיוחד של ארצות הברית לענייני שלום 
 מלחמת חרבות ברזל 
ויטקוף מילא תפקיד מרכזי במשא ומתן להשגת הפסקת אש ועסקת חטופים בין ישראל לחמאס בינואר 2025, יחד עם ברט מקגורק – ראש צוות המשא ומתן של הנשיא ביידן, שהזמין את ויטקוף להצטרף למשא ומתן – וראש ממשלת קטר, השייח' מוחמד בן עבד אל-רחמן א-ת'אני, שהוסכם שהוא זה שינהל את התקשורת מול חמאס. סגנון המשא ומתן הישיר, התקיף והבלתי מתפשר של ויטקוף היה חיוני לגיבוש הסכם הפסקת אש בן שישה שבועות, שבמסגרתו שוחררו 33 שבויים ישראלים שהוחזקו בידי חמאס מאז טבח 7 באוקטובר בתמורה לכ-1,000 אסירים פלסטינים, שחלקם ריצו מאסרי עולם בגין רצח, וכן הוסכם על צעדים לקראת חילופים נוספים וסיום המלחמה שנמשכה 15 חודשים.

ב-23 במרץ 2025, האשים ויטקוף את חמאס בהתחדשות הלחימה בעזה, ואמר: "לחמאס הייתה כל ההזדמנות להתפרק מנשקו, להסכים להצעה המגשרת שהייתה מאפשרת לנו הפסקת אש של 40 או 50 יום שבמהלכה ניתן היה לדון בפירוז ובהסכם סופי".

ב-11 במאי 2025, הוביל ויטקוף לשחרורו של החטוף הישראלי-אמריקאי עידן אלכסנדר, לוחם חטיבת גולני וחייל בודד שנחטף במהלך הקרב בקיבוץ נירים בטבח שבעה באוקטובר. למוחרת שחרורו של אלכסנדר ויטקוף, ביקר אותו בבית החולים איכילוב, והעניק לו שרשרת מגן דוד שהייתה שייכת לבנו המנוח. בנו של ויטקוף, אנדרו, נפטר ממנת יתר של אופיואידים בשנת 2011 והוא בן 22 – בגילו של עידן, שיציין 22 בסוף השנה. ויטקוף סיפר כי אנדרו ענד את השרשרת על צווארו שנים ארוכות, וכעת הוא מבקש להעביר אותה לעידן, "אתה תעשה כבוד גדול לבן שלי אם תענוד אותה", אמר לו.

נאום ויטקוף בכיכר החטופים: ב-11 באוקטובר 2025, לאחר שהושג הסכם חמאס–ישראל לסיום המלחמה והשבת החטופים, הגיע ויטקוף יחד עם איוונקה וג'ארד קושנר לעצרת בכיכר החטופים בתל אביב ונשא נאום מול מאות אלפי ישראלים. הוא התקבל בתשואות.

 רוסיה-אוקראינה 
ממוזער|שליח ארצות הברית למזרח התיכון סטיב ויטקוף, בפגישה עם שר החוץ הרוסי סרגיי לברוב בארמון דירעיה שבריאד, ערב הסעודית, פברואר 2025|204x204 פיקסלים
הנשיא טראמפ מינה את ויטקוף לשליח בפועל לנשיא רוסיה ולדימיר פוטין. עד מרץ 2025, הפך ויטקוף לערוץ התקשורת העיקרי בין ממשל טראמפ לנשיאות רוסיה.

ב-11 בפברואר 2025, שלח טראמפ בחשאי את ויטקוף למוסקבה, שם נפגש עם הנשיא פוטין וניהל את המשא ומתן שהוביל לעסקת חילופי שבויים בין ארצות הברית לרוסיה שבמהלכה נפגש במשך שלוש וחצי שעות עם הנשיא ולדימיר פוטין בקרמלין. לפי הוושינגטון פוסט, ויטקוף ניהל את המשא ומתן על העסקה בחשאי. נוכחותו במוסקבה התגלתה רק כשטס לשם במטוסו הפרטי. במסגרת העסקה שוחרר מארק פוגל, אזרח אמריקאי שהיה כלוא ברוסיה מאז 2021 ונעצר באשמת הכנסת קנאביס רפואי לרוסיה. כחלק מעסקה עם הקרמלין הוטס אל מחוץ למדינה במטוסו של ויטקוף; בתמורה לשחרורו של האזרח הרוסי אלכסנדר ויניק.

ויטקוף היה מעורב בשיחות בין ארצות הברית לרוסיה בניסיון לסיים את הפלישה הרוסית לאוקראינה. ב-18 בפברואר, נפגשו משלחות אמריקאית ורוסית, בראשות מזכיר המדינה מרקו רוביו ושר החוץ הרוסי סרגיי לברוב, בריאד בירת ערב הסעודית, במטרה לבסס מסגרת למשא ומתן עתידי. רוביו היה מלווה בסטיב ויטקוף וביועץ לביטחון לאומי מייק וולץ.

 שיחות הגרעין עם איראן 
ממוזער|200x200 פיקסלים|ויטקוף בפגישה על אוקראינה עם נשיא צרפת עמנואל מקרון, מזכיר המדינה מרקו רוביו ונציגים ממדינות אירופה ואוקראינה, ארמון האליזה, פריז, אפריל 2025.
ב־12 באפריל 2025 הוביל ויטקוף את המשלחת האמריקאית לשיחות משא ומתן על הסכם גרעין חדש עם איראן, שהתקיימו במסקט, בירת עומאן. את המשלחת האיראנית הוביל שר החוץ עבאס עראקצ'י.

ב-18 אפריל 2025, קיים ויטקוף פגישה בלתי מתוכננת בפריז עם השר לעניינים אסטרטגיים רון דרמר וראש המוסד דדי ברנע לקראת הסבב השני של שיחות הגרעין בהובלת ארצות הברית מול איראן. הוא ייצג את מאמצי ממשל טראמפ לפתרון דיפלומטי.

ב-20 באפריל 2025 קיים ויטקוף את הסבב השני של שיחות הגרעין עם איראן, שהתקיימו במתחם שגרירות עומאן ברומא, בירת איטליה. בסיומן הודיעה עומאן כי שר החוץ של איראן והשליח האמריקני ויטקוף סיכמו להיכנס לשלב הבא של המשא ומתן – במטרה להגיע לעסקה שתבטיח שלאיראן לא יהיה נשק גרעיני.

ב־6 בפברואר 2026 נערכו שיחות עקיפות בין ארצות הברית לאיראן במסקט, עומאן, בתיווכו של שר החוץ העומאני בדר בן חמד אל־בוסעידי. ויטקוף נמנה עם המשלחת האמריקאית לצד ג'ארד קושנר ומפקד פיקוד המרכז האמריקאי (CENTCOM), האדמירל בראד קופר. בראש המשלחת האיראנית עמד שר החוץ עראקצ'י.
ממוזער|ויטקוף עם משפחתו וילדיו בעת השבעתו בחדר הסגלגל, מאי 2025

 חיים אישיים 
ויטקוף גר באפר איסט סייד במנהטן. בשנת 1987 התחתן עם לורן רפופורט, ונולדו להם שלושה בנים. ב־2019 עבר להתגורר במיאמי ביץ', פלורידה.Rebecca San Juan (January 15, 2020). "The New York-based real estate development firm Witkoff is expanding to Miami," Miami Herald.

בנם זאק הוא מייסד שותף של World Liberty Financial, חברת מטבעות קריפטוגרפיים.Eric Lipton, Ben Protess, and David Yaffe-Bellany (December 5, 2024). "Trump Organization Plans an Ethics Policy Without Banning Foreign Deals," The New York Times. בנם אלכסנדר הוא מנכ"ל משותף של קבוצת ויטקוף.John Otis (February 16, 2024). "A Cowboy and a Leopard Walked Into a Bar," The New York Times.

בשנת 2011, בנם אנדרו בן ה־22 מת ממנת יתר של אוקסיקודון במכון גמילה בקליפורניה. ויטקוף שמר מאז מותו תליון עם מגן דוד שענד בנו. 14 שנים לאחר מכן העניק את התליון לחייל החטוף המשוחרר עידן אלכסנדר.

באוגוסט 2013 הגיש ויטקוף תביעה לבית המשפט העליון בלוס אנג'לס. התביעה טענה כי המתקן אפשר לאנדרו לעזוב, להתחמק מבדיקות שתן ולרכוש סמים אסורים באינטרנט במהלך שהותו. בעקבות התביעה נסגר המכון.

ויטקוף כיהן בוועד הפועל של מועצת הנדל"ן של ניו יורק, כנאמן עבור קרן אינטרפיד, ובחבר הנאמנים של אוניברסיטת הופסטרה."Ashner/Witkoff Stockholder Group Comments On New York REIT's Termination Of JBG Combination," WW Investors LLC, August 3, 2016.

ראו גם
 רובי שראן

קישורים חיצוניים



 Kylie Atwood, Alayna Treene and Alex Marquardt, Trump’s ‘lone ranger’: How Steve Witkoff became the de facto point man on America’s foreign policy challenges, CNN, April 18, 2025

 הערות שוליים 

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:הברונקס: אישים
קטגוריה:בוגרי אוניברסיטת הופסטרה
קטגוריה:אנשי עסקים יהודים אמריקאים
קטגוריה:נשיאות דונלד טראמפ השנייה: אישים
קטגוריה:אמריקאים שנולדו ב-1957